作者:元稹
標題:遣興十首
內容:始見梨花房，坐對梨花白。行看梨葉青，已複梨葉赤。嚴霜九月半，危蒂幾時客。況有高高原，秋風四來迫。莫厭夏日長，莫愁冬日短。欲識短複長，君看寒又暖。城中百萬家，冤哀雜絲管。草沒奉誠園，軒車昔曾滿。孤竹迸荒園，誤與蓬麻列。久擁蕭蕭風，空長高高節。嚴霜蕩群穢，蓬斷麻亦折。獨立轉亭亭，心期鳳凰別。豔豔翦紅英，團團削翠莖。託根在褊淺，因依泥滓生。中有合歡蕊，池枯難遽呈。涼宵露華重，低徊當月明。晚荷猶展卷，早蟬遽蕭嘹。露葉行已重，況乃江風搖。炎夏火再伏，清商暗回飆。寄言抱志士，日月東西跳。買馬買鋸牙，買犢買破車。養禽當養鶻，種樹先種花。人生負俊健，天意與光華。莫學蚯蚓輩，食泥近土涯。愛直莫愛誇，愛疾莫愛斜。愛謨莫愛詐，愛施莫愛奢。擇才不求備，任物不過涯。用人如用己，理國如理家。z8々刀刃光，彎彎弓面張。入水斬犀兕，上山椎虎狼。裡中無老少，喚作癲兒郎。一日風雲會，橫行歸故鄉。團團規內星，未必明如月。託跡近北辰，周天無淪沒。老人在南極，地遠光不發。見則壽聖明，願照高高闕。河清諒嘉瑞，吾帝真聖人。時哉不我夢，此時為廢民。光陰本跳躑，功業勞苦辛。一到江陵郡，三年成去塵。